Houston Texans

Historie

I 1997 prøvde, og feilet, entreprenøren fra Houston Bob McNair å få et National Hockey League-lag (NHL) til byen, og Bud Adams flyttet byens NFL-lag, Houston Oilers, til Nashville hvor de skiftet navn til Tennessee Titans. I 1996 hadde Cleveland Browns flyttet til Baltimore og gått under navnet Baltimore Ravens. Som en del av avtalen mellom NFL, byen Cleveland og lageieren Art Modell lovte ligaen å bringe et nytt lag til Cleveland innen tre år.
For å sørge for et jevnt antall lag vurderte ligaen også å legge til et nytt lag. Houston var en av favorittene for å få tildelt en ny franchise sammen med Toronto og Los Angeles (som tidligere hadde mistet Rams og Raiders i 1995), og McNair bestemte seg for å fokusere på amerikansk fotball og stiftet Houston NFL Holdings med Steve Patterson som partner. Sammen med Houston Livestock Show and Rodeo foreslo de et innendørs stadion som en del av avtalen for å få et NFL-lag til Houston. Den 6. oktober 1999 tildelte NFL de 32. laget til Houston, med en prislapp på $700 millioner.
Houston Texans ble med i ligaen i 2002, og spilte da i nye Reliant Stadium. I åpningskampen vant de mot Dallas Cowboys, og ble det eneste nye laget som vant åpningskampen sin siden Minnesota Vikings slo Chicago Bears i 1961. Laget slet i de første par sesongene, men så bedre resultater etter at Gary Kubiak ble hovedtrener i 2006. Texans avsluttet sesongen .500 (8-8) i både 2007 og 2008, og kvalifiserte seg nesten til sluttspillet i 2009 med et sesongresultat på 9-7. I 2010 begynte laget sesongen sin 4-2, men avsluttet sesongen 2-8 for sluttresultatet 6-10. I NFL Draft i 2011 plukket laget opp defensive end J.J. Watt fra Wisconsin. Den neste sesongen ble tidligere hovedtrener for Dallas Cowboys Wade Phillips ansatt som defensive coordinator, og med et nå forsterket forsvar klarte Texans å vinne sin første AFC South-tittel. Texans slo så Wild Card-laget Cincinnati Bengals 31-10 i den første runden av NFL-sluttspillet i 2011-12, før de tapte 20-13 mot Ravens, som vant Super Bowl det året, i divisjonsrunden.
I NFL Draft i 2013 plukket Texans opp wide receiver DeAndre Hopkins fra Clemson som #27 totalt. Texans startet sesongen i 2013 med to seiere, men tapte hver eneste kamp for resten av sesongen. Kubiak fikk sparken etter en målløs kamp mot rivalene Jacksonville Jaguars, som selv hadde startet sesongen 0-8. Wade Phillips var midlertidig hovedtrener resten av sesongen, men Texans klarte fremdeles ikke å vinne noen kamper og avsluttet sesongen 2-14. De fjorten tapene på rad er den dårligste serien i franchisens historie.
Texans ansatte tidligere hovedtrener for Penn State Bill O'Brien som ny hovedtrener før 2014-sesongen, franchisens tredje hovedtrener. I 2014 vant Texans tre av sine første kamper, hvor de slo Redskins i sesongåpningen, Raiders og Bills, med et nederlag mot New York Giants. De avsluttet sesongen 9-7 og kvalifiserte seg ikke til sluttspillet.
Texans var med i HBO-serien "Hard Knocks" i 2015. Laget startet sesongen 2-5, før quarterback Ryan Mallett - som var midt i en kontrovers etter at han ble plassert på benken til fordel for Brian Hoyer i et tap mot Indianapolis Colts, ble frigitt. Til tross for den dårlige starten avsluttet Texans sesongen 9-7, og fikk sin tredje divisjonstittel. De tapte derimot i Wild Card-runden i sluttspillet da Kansas City Chiefs slo dem 30-0.
Den 9. mars 2016 skrev Texans en 4-årig kontrakt verd $72 millioner med tidligere quarterback for Denver Broncos Brock Osweiler. Osweiler presterte derimot dårlig gjennom hele sesongen, og ble byttet ut med reserven Tom Savage etter å ha kastet to interceptions i uke 15 mot Jaguars. Etter en god kamp ble Savage valgt til startende quarterback for resten av sesongen, og laget vant sin fjerde divisjonstittel på seks år da de slo Bengals i uke 16. Texans slo Wild Card-laget Oakland Raiders 27-14 i åpningsrunden av sluttspillet, hvor Osweiler igjen spilte quarterback ettersom at Savage hadde pådratt seg en hjernerystelse. Osweiler startet i divisjonsrunden av sluttspillet mot New England Patriots, hvor han kastet tre interceptions i andre halvdel før Texans tapte kampen 34-16.
I NFL Draft i 2017 valgte Texans ut quarterback Deshaun Watson fra Clemson. Watson var startende quarterback seks kamper i sin første sesong, og gikk 3-3 i en av de mer imponerende sesongene for en nykommer quarterback i NFLs historie; Watson har senere blitt franchisens hovedquarterback. Etter et tap 41-38 i uke 8 mot Seattle Seahawks pådro Watson seg en korsbåndskade som gjorde at han ikke kunne spille resten av sesongen, som førte til at Texans hadde en av sine dårligste sesonger til dags dato. Med flere skader (inkludert en skade som avsluttet J.J. Watt sin sesong), samt en kontrovers rundt hvorvidt laget hadde brutt ligaens protokoller for hjernerystelse etter at reservequarterbacken Tom Savage hadde et anfall etter en kamp i uke 14 mot San Francisco 49ers, avsluttet Texans sesongen 4-12, sisteplass i AFC South, og nådde ikke sluttspillet for første gang siden 2014, og gav Bill O'Brien sin første negative sesong som hovedtrener for Texans.
I 2018 begynte Texans sesongen 0-3 før de vant 37-34 etter ekstraomganger i Indianapolis. Dette var den første seieren i en seierrekke på ni kamper, lagets lengste så langt, og den lengste seierrekken for et lag som begynte sesongen 0-3 i NFLs historie; den forrige rekorden var da New York Giants vant syv kamper etter å ha tapt sine tre første i 1918.
Den 23. november 2018 døde lagets eier, Bob McNair, av hudkreft. Den 26. november ble hans sønn, D. Cal McNair, utpekt som styreleder og CHief Operating Officer. Hans kone, Janice McNair, ble utpekt til lagets hovedeier. Hun ble den første kvinnen til å eie et idrettslag fra Houston. Laget fullførte 2018-sesongen 11-5, og vant nok en divisjonstittel under Bill O'Brien. De tapte 21-7 i første runde av sluttspillet mot divisjonsrivalene Indianapolis Colts.

Navn

Den 2. mars 2000 ble det annonsert at de hadde kommet frem til fem alternativer til lagets navn: Apollos, Bobcats, Stallions, Texans og Wildcatters. Houston NFL 2002 og NFL Properties hadde komt frem til de fem alternativene etter flere måneders arbeid. En spørreundersøkelse på nett samlet inn over 65 000 svar på syv dager.
6. september 2000 ble NFLs 32. franchise offisielt annonsert som Houston Texans foran et publikum på flere tusen i Houston sentrum. McNair forklarte at navnet og logoen skulle representere stolteheten, styrken, uavhengigheten og prestasjonene som gjør folket i Houston og området spesielt. Kallenavnet "Texans" ble også brukt i et tidligere Canadian Football League-lag i San Antonio, en tidligere franchise fra Houston i World Football League som flyttet til Louisiana og byttet navn til Shreveport Steamer; Dallas Texans som spilte i NFL-sesongen i 1952; og navnet hadde også blitt brukt av Kansas City Chiefs da de var Dallas Texans i American Football League (AFL). Eieren Bob McNair fikk tillatelse fra eieren av Chiefs, Lamar Hunt, til å bruke navnet for sitt nye lag.

Logo og uniformer

McNair lanserte også lagets logo sammen med navnet, en abstrakt versjon av et oksehode som ligner på Texas sitt flagg, med en stjerne som øye hvor de fem punktene representerer stolthet, mot, styrke, tradisjon og uavhengighet. McNair har beskrevet fargene som "Deep Steel Blue", "Battle Red" og "Liberty White". Lagets uniformer ble avduket ett år senere foran et publikum i Houston sentrum.
Texans sin hjelm er mørkeblå med logoen på. Den var først hvit da lagets navn og logo ble avduket, men fargen ble senere skiftet til en mørk blåfarge. Uniformene består av røde sømmer og enten mørkeblå eller hvite skjorter. Laget bruker vanligvis hvite bukser med sine blå skjorter, og blå bukser med sine hvite skjorter. Fra 2006-sesongen begynte Texans å bruke bare hvitt for åpningskampen på hjemmebane, og laget begynte å bruke helt blå uniformer for hjemmekamper mot Indianapolis Colts. I 2003 introduserte Texans en alternativ rød skjorte med blå sømmer; laget bruker denne skjorten i hjemmekamper en gang i året, vanligvis mot en divisjonsrival. I 2007 introduserte Texans røde bukser  sammen med de røde skjortene, men kombinasjonen ble ikke mottatt positivt og har siden ikke blitt brukt igjen. I oktober 2008 brukte Texans blå sokkert (istedenfor de tradisjonelle røde) med de blå buksene og hvite skjortene. I 2016 avduket Texans en ny kombinasjon i en kamp mot Jacksonville Jaguars, hvor de brukte røde skjorter med blå bukser og røde sokker. I 2017 brukte Texans en helt marineblå uniform i sammenheng med NFL Color Rush.
I 2002 brukte Texans et spesielt emblem for å feire sin første sesong. I 2012 brukte de et emblem for å feire franchisens 10. sesong. Siden 2018 har laget brukt ett emblem til ære for Bob McNair.

Maskoter og cheerleadere

Lagets offisielle maskot er Toro, som er en okse. Laget har en cheerleadinggruppe som heter Houston Texans Cheerleaders.

Kjente tilhengere

Kjente tilhengere av Texans inkluderer gymnasten Simone Biles, skuespillerne Dennis Quaid, Jim Parsons, Rico Rodriguez, pastoren Joel Osteen, og astronautene Mark og Scott Kelly

Rivaler

Texans er det yngste laget i NFL og har kunn spilt siden 2002. De har derfor ikke historien eller ryktet som vanligvis er nødvendig for å bygge opp klassiske rivaliseringer, som de man kan finne mellom eldre franchiser.

Tennessee Titans

Tennessee Titans, som het Houston Oilers før de flyttet på 90-tallet, blir av mange sett på som Texans sin hovedrival, og spiller også i AFC South.

Indianapolis Colts

Texans har en divisjonsrivalisering med Indianapolis Colts, som Texans først slo på bortebane i Indianapolis i 2015. Nyligere har Houston blitt bitrere mot Colts etter at sistnevnte draftet Andrew Luck, fra Houston, i 2012, og etter at Texans fikk sitt første sweep mot Colts i 2016. I 2018 møttes de to lagene i AFC Wild Card-kampen, hvor Colts vant 21-7.

Dallas Cowboys

Texans har en inter-conference rivalisering med Dallas Cowboys, de to lagene møtes i en kamp kalt Governor's Cup hvert år (en tradisjon som startet mellom de to byene før Oilers flyttet) enten i sesongoppkjøring eller i seriespill. I 2017 ble sesongoppkjøringskampen mellom de to lagene flyttet til AT&T Stadium i Arlington, Texas på grunn av skadene fra Orkanen Harvey. Kampen ble deretter kansellert på grunn av bekymringer rundt sikkerhet og tilstanden for spilleres familier og nærmiljøer.

Jacksonville Jaguars

Texans har også en divisjonsrivalisering i AFC South med Jacksonville Jaguars

Seier-tap

Etter 2018-sesongen er Texans sin totalstilling 121-151. Texans fikk sin 100. seier i seriespill da de slo Tennessee Titans 2. oktober 2016. De hadde sin beste sesong noensinne i 2012 da de avsluttet sesongen 12-4. Lagets dårligste sesong noensinne er 2-14, som skjedde både i 2005 og 2013. I 2018 avsluttet Texans sesongen 11-5, og vant sin femte divisjonstittel.
Texans er 3-5 i kamper i sluttspillet. Alle fem gangene laget har nådd sluttspillet har vært i sesonger hvor de fant divisjonen sin. Texans er 3-2 i Wild Card-runden, men har tapt alle tre kampene sine i divisjonsrunden.

Resultater mot andre lag

Som medlemmer i AFC South spillet Texans seks av sine 16 seriespillkamper mot andre lag i AFC South. Ved slutten av 2018-sesongen var Texans 45-57 i seriespill mot sine tre divisjonsrivaler: 21-13 mot Jacksonville Jaguars; 16-18 mot Tennessee Titans; og 8-26 mot Indianapolis Colts. Texans har gjort det noe bedre mot resten av AFC, laget er 48-54 mot lagene fra de andre AFC-divisjonene: 17-18 mot lag i AFC East, 17-18 mot lag i AFC North og 14-18 mot lag i AFC West. Texans er 28-40 mot lag i NFC: 6-14 mot lag i NFC East; 8-8 mot lag i NFC North; 9-7 mot lag i NFC South; og 5-11 mot lag i NFC West.
Etter slutten av 2018-sesongen er det kun ett lag Texans aldri har tapt mot: Chicago Bears (4-0). Der er to lag Texans aldri har vunnet mot: Minnesota Vikings (0-4) og Philadelphia Eagles (0-5). Ifølge NFLs oppskrift for terminlistene er neste gang Texans møter Eagles i 2022, og neste gang de møter Bears og Vikings er i 2020.

Radio og TV

Per 2007 var Texans sin hovedstasjon på radio KILT SportsRadio 610AM og KILT 100.3FM. AM-stasjonen er en sportsstasjon mens FM-stasjonen spiller moderne countrymusikk. Begge kanalene er eid av Entercom. Marc Vandermeer er hovedkommentater, og Andre Ware, vinner av Heisman Trophy, er ekspertkommentator, mens radioverten på SportsRadio 610 Rich Lord er sidelinjereporter. Sesongoppkjøringskamper sendes på TV på KTRK-TV, som er eid av ABC. Kevin Kugler kommenterer sesongoppkjøringskamper på TV med tidligere running back på Houston Oilers Spencer Tillman som ekspertkommentator. Seriespillkamper sendes på CBS sin søsterkanal KHOU og Fox sin søsterkanal KRIV dersom Texans spiller vert for et NFC_lag, og NBCs søsterkanal KPRC på kamper på søndag kveld.
Lagets kamper blir sendt på spansk radio på KGOL ESPN Deportes 1180AM. Enrique Vásquez er hovedkommentator, med José Jojo Padrón som ekspertkommentator og Fernando Hernández som sidelinjereporter.

Kjenningsmusikk

Texans' kjenningsmelodi er «It's Football Time In Houston» av Clay Walker, som ble spilt etter hver touchdown. Walker donerte sangen til byen Houston. Texans forsøkte å introdusere en ny kampsang i 2003, men gikk fort tilbake til originalen etter negativ respons fra tilhengerne.
Texans sitt forsvarslag går på banen mens «Bulls on Parade» av Rage Against the Machine spilles. Texans begynte å bruke sangen etter at tidligere linebacker Connor Barwin brukte kallenavnet i en tweet i 2011.
Den 5. januar 2012 ga de lokale rapperne Slim Thug, Paul Wall og ZRo ut sangen «HOUSTON» i støtte av Houston Texans. YouTube-videoen for låten har fått over en million avspillinger og har uoffisielt blitt Texans sin mest populære kjenningsmelodi.
«Hats Off to the Bull» av hard rock-gruppen CHevelle er en annen populær kjenningsmelodi som ofte spilles under hjemmekamper.

Veldedighetsarbeid i nærmiljøet

Houston Texans Foundation jobber sammen med flere partnere i lokalmiljøet i anledning veldedighetsarbeid. Houston Texans er også en støttespiller for utdanningsprogrammet Heart of a Champion. I 2017 ble det samlet inn over $380 000 til Houston Texans Foundation under den 15. årlige Houston Texans Charity Golf Classic. Siden den ble stiftet i 2002 har organisasjonen samlet inn over $27,2 millioner.
Defensive end for Texans J.J. Watt samlet inn $41,6 millioner etter orkanen Harvey etter at stormen forårsaket store ødeleggelser i byen i 2017.